SKRIFTLIG FORESPØRGSEL E-1373/01

af Carlos Carnero González (PSE) til Kommissionen

(7. maj 2001)

Om: Marks & Spencer's lukning af forretninger og massive afskedigelser

Virksomheden Marks & Spencer har bebudet, at den vil lukke flere forretninger i adskillige europæiske lande, bl.a. i Spanien (fire i Madrid, to i Barcelona og en i henholdsvis Sevilla, Valencia og Bilbao), hvad der vil indebære masseafskedigelser.

Meddelelsen om afgørelsen kom som en overraskelse og blev truffet, uden at Marks & Spencer's ledelse forinden havde henvendt sig til de repræsentative fagforbund.

Firmaets ansatte i de berørte lande i særdeleshed og offentligheden i almindelighed modtog med forbløffelse og harme nyheden om dette skridt, som rammer beskæftigelsen, er en hån mod det grundlæggende princip om dialog på arbejdsmarkedet og overhovedet ikke er i overensstemmelse med den europæiske arbejdsmarkedsmodel.

I Frankrig har domstolene endog hindret Marks & Spencer i at føre sine afgørelser ud i livet uden nogen form for kontrol.

Spørgeren finder den afgørelse, som Marks & Spencer har truffet, aldeles forkastelig, og den afslører desuden, som EFS' generalsekretær, Emilio Garbaglio har gjort opmærksom på, behovet for at opbygge et socialt Europa ved at der i EU hurtigst muligt indføres effektive bestemmelser om information og høring af arbejdstagerne, som skal hindre, at de store virksomheder træffer sådanne afgørelser som den foreliggende, der kan betegnes som rå kapitalisme.

Hvilke skridt vil Kommissionen på denne baggrund træffe for at forsvare den europæiske arbejdsmarkedsmodel og hindre, at Marks & Spencer gennemfører sine asociale målsætninger, og at andre virksomheder af samme størrelsesorden føler sig fristet til i fremtiden at træffe lignende afgørelser? Hvordan vil Kommissionen foranledige Rådet til uden yderligere udsættelse at vedtage direktivet om arbejdstagernes ret til information?

Svar afgivet på Kommissionens vegne af Anna Diamantopoulou

(6. juli 2001)

Europa-Kommissionen tillægger de sociale og arbejdsmarkedsmæssige følger af virksomheders omstruktureringer den allerstørste betydning. Det var centralt i Kommissionens overvejelser under udarbejdelsen af forslaget til Rådets direktiv om indførelse af en generel ramme for information og høring af arbejdstagerne i Det Europæiske Fællesskab(1). Ministerrådet nåede den 11. juni 2001 til politisk enighed om en fælles holdning vedrørende forslaget.

Dette initiativ er et vigtigt element i Fællesskabets tiltag over for de sociale og arbejdsmarkedsmæssige problemer, der opstår som følge af omstruktureringer i virksomhederne.

Det er ikke desto mindre planen at træffe andre foranstaltninger på dette område, bl.a. skal der ske en udvikling af virksomhedernes sociale ansvar og deres praksis i denne forbindelse, en øremærkning af aktive arbejdsmarkedsforanstaltninger, navnlig foranstaltninger finansieret af Den Europæiske Socialfond, målrettet mod især de brancher og regioner, der er mest berørt af omfattende virksomhedsomstruktureringer, en bedre samordning af konkurrencepolitikken og social- og arbejdsmarkedspolitikken og en snarlig revurdering af direktivet om europæiske samarbejdsudvalg.

(1) KOM(98) 612 endelig udg.